Oficiālais Vēstnesis L 128 , 30/04/1998 Lpp. 0018 - 0019



Padomes Regula (EK) Nr. 905/98 (1998. gada 27. aprīlis), ar ko groza Regulu (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas valstis EIROPAS SAVIENĪBAS PADOME, ņemot vērā Eiropas Kopienas dibināšanas Līgumu, un jo īpaši tā 113. pantu, ņemot vērā Komisijas priekšlikumu, tā kā ar Regulu (EK) Nr. 384/96 [1] (turpmāk tekstā – Antidempinga pamatregula), Padome ir pieņēmusi kopējus noteikumus aizsardzībai pret importu par dempinga cenām no valstīm, kas nav Eiropas Kopienas valstis; tā kā ar Regulu (EK) Nr. 519/94 [2] Padome ir pieņēmusi kopējus noteikumus attiecībā uz importu no konkrētām trešajām valstīm, kas ir uzskaitītas šīs regulas I pielikumā; tā kā Regulas (EK) Nr. 384/96 2. panta 7. punkts nosaka, ka, importējot preces no valstīm, kurās nav tirgus ekonomikas, un jo īpaši no valstīm, kurām piemēro Regulu (EK) Nr. 519/94, parasto vērtību nosaka, pamatojoties uz cenu vai salikto vērtību analogā trešajā valstī ar tirgus ekonomiku; tā kā reformu process Krievijā un Ķīnas Tautas Republikā ir pamatos mainījis šo valstu ekonomiku un radījis firmas, kas galvenokārt darbojas tirgus ekonomikas apstākļos, un tā kā abas valstis rezultātā ir atvirzījušās no tādas ekonomikas, kuras dēļ parastās vērtības noteikšanā vajadzēja izmantot analogu valsti; tā kā ir lietderīgi pārskatīt Kopienas antidempinga praksi, lai varētu ņemt vērā Krievijas un Ķīnas Tautas Republikas jaunos saimnieciskos apstākļus, un tā kā jo īpaši ir lietderīgi konkretizēt, ka parasto vērtību var noteikt saskaņā ar noteikumiem, kādus piemēro tirgus ekonomikas valstīm gadījumos, kad var parādīt, ka viens vai vairāki ražotāji, kas ir pakļauti izmeklēšanai saistībā ar attiecīgās preces ražošanu un pārdošanu, galvenokārt darbojas tirgus apstākļos; tā kā ir lietderīgi norādīt, ka izpēti par to, vai dominē tirgus apstākļi, veic, pamatojoties uz pietiekami pamatotām prasībām no viena vai vairākiem ražotājiem, kas ir pakļauti izmeklēšanai, un kas vēlas izmantot iespēju noteikt parasto vērtību atbilstīgi noteikumiem, kādus piemēro tirgus ekonomikas valstīm; tā kā, lai ieviestu pārskatītu praksi un līdz ar to neietekmētu kopējos noteikumus par importu attiecībā uz Krieviju un Ķīnas Tautas Republiku, ir lietderīgi no Antidempinga pamatregulas 2. panta 7. punkta izslēgt norādi uz Regulai (EK) Nr. 519/94 pievienoto valstu sarakstu un tās vietā jāiekļauj zemteksta piezīme ar attiecīgo valstu pārskatītu sarakstu, IR PIEŅĒMUSI ŠO REGULU. 1. pants Regulas (EK) Nr. 384/96 2. panta 7. punkta aizstāj ar šādu: "7. a) Importējot preces no valstīm, kuras nav tirgus ekonomikas valstis [3], parasto vērtību nosaka, pamatojoties uz cenu vai salikto vērtību kādā trešā valstī ar tirgus ekonomiku, vai pamatojoties uz cenu, importējot preces no šīs trešās valsts uz citām valstīm, ietverot Kopienu, vai, ja tas nav iespējams, izmantojot jebkuru citu pieņemamu pamatojumu, ietverot cenu, kāda Kopienā ir faktiski samaksāta vai maksājama par līdzīgu preci, un kuru nepieciešamības gadījumā attiecīgi koriģē, ietverot pieņemamu peļņas procentu. Attiecīgu trešo valsti ar tirgus ekonomiku izvēlas pieņemamā veidā, jo īpaši ņemot vērā visu to drošo informāciju, kas ir pieejama izvēles izdarīšanas laikā. Tāpat jāņem vērā arī termiņa ierobežojumi; un, ja nepieciešams, izmanto trešo valsti ar tirgus ekonomiku, kurā veic tādu pašu izmeklēšanu. Īsi pēc izmeklēšanas uzsākšanas tajā iesaistītās puses tiek informētas par izvēlēto trešo valsti ar tirgus ekonomiku un tām atvēl 10 dienas piezīmju izteikšanai. b) Veicot antidempinga izmeklēšanu attiecībā uz importu no Krievijas Federācijas un Ķīnas Tautas Republikas, parasto vērtību nosaka saskaņā ar 1. līdz 6. punktu, ja, pamatojoties uz viena vai vairāku ražotāju, kas ir pakļauti izmeklēšanai, pietiekami pamatotām prasībām, kā arī saskaņā ar c) apakšpunktā izklāstītajiem kritērijiem un procedūrām, tiek parādīts, ka, attiecībā uz attiecīgās līdzīgās preces ražošanu un pārdošanu, šis ražotājs vai ražotāji galvenokārt darbojas tirgus ekonomikas apstākļos. Ja tā nav, piemēro a) apakšpunktā izklāstītos noteikumus. c) Saskaņā ar b) apakšpunktu pieprasījums ir jāiesniedz rakstveidā, un tajā ir jābūt pietiekamiem pierādījumiem par to, ka ražotājs darbojas tirgus ekonomikas apstākļos, tas ir, ja: - uzņēmumu lēmumi par cenām, izmaksām un ieguldījumiem, piemēram, ietverot izejvielas, tehnoloģiju un darbaspēka izmaksas, produkcijas izlaidi, realizāciju un investīcijām, tiek pieņemti, reaģējot uz tirgus informāciju, kas atspoguļo pieprasījumu un piedāvājumu, bez valsts nozīmīgas iejaukšanās šai sakarā, un lielāko ieguldījumu izmaksas būtībā atspoguļo tirgus vērtības, - uzņēmumiem ir viena, skaidri saprotama pamata grāmatvedības uzskaite, kuru pārbauda neatkarīgs revidents saskaņā ar starptautiskajiem grāmatvedības standartiem un ko izmanto visiem nolūkiem, - uzņēmumu ražošanas izmaksas un finansiālo stāvokli neietekmē nozīmīgi izkropļojumi, kas mantoti no agrākās sistēmas, kurā nebija tirgus ekonomikas, jo īpaši attiecībā uz aktīvu nolietojumu, citiem norakstījumiem, bartera darījumiem un samaksu, kompensējot parādus, - uz attiecīgajiem uzņēmumiem attiecas tiesību akti par bankrotu un īpašumtiesībām, kas garantē juridisku noteiktību un uzņēmumu darbības stabilitāti, - valūtas konvertēšana notiek atbilstīgi valūtas kursam tirgū. To, vai ražotājs atbilst iepriekšminētajiem kritērijiem, konstatē trīs mēnešu laikā pēc izmeklēšanas uzsākšanas pēc īpašām konsultācijām ar Konsultatīvo komiteju un pēc tam, kad Kopienas nozarei ir bijusi iespēja izteikt savas piezīmes. Šis konstatējums paliek spēkā visu izmeklēšanas laiku." 2. pants Šī regula stājas spēkā 1998. gada 1. jūlijā. To piemēro visiem antidempinga izmeklēšanas gadījumiem, ko uzsāk pēc šīs regulas stāšanās spēkā. Šī regula uzliek saistības kopumā un ir tieši piemērojama visās dalībvalstīs. Luksemburgā, 1998. gada 27. aprīlī Padomes vārdā — priekšsēdētājs R. Cook [1] OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 2331/96 (OV L 317, 6.12.1996., 1. lpp.). [2] OV L 67, 10.3.1994., 89. lpp. Regulā jaunākie grozījumi izdarīti ar Regulu (EK) Nr. 847/97 (OV L 122, 14.5.1997., 1. lpp.). [3] Ietverot Albāniju, Armēniju, Azerbaidžānu, Baltkrieviju, Gruziju, Kazahstānu, Ziemeļkoreju, Kirgizstānu, Moldāviju, Mongoliju, Tadžikistānu, Turkmenistānu, Ukrainu, Uzbekistānu, Vjetnamu. --------------------------------------------------